Ivan 1. Pengepungen
Ivan 1. Pengepungen, (russ. Ivan Danilovitj Kalita), d. 1340, russisk storfyrste. Ivan 1. arvede i 1325 Moskva, da hans bror Jurij faldt i strid med Tverfyrsten om storfyrstetitlen. En opstand mod mongolerne i Tver i 1327 førte til, at Ivan blev sat i spidsen for en straffeekspedition og i 1328 indsat som storfyrste af Vladimir. Derefter forestod han skatteinddrivningen for mongolerne og skaffede sig midler til at udvide Moskvas territorium og indlede den proces, der skulle føre til Ruslands samling.